open-index/open-wikipedia-markdown huggingface dataset:
Atena

**Atena**, acc Pallas Athena (*Παλλάς Ἀθηνᾶ*), ia es un diva elinica antica, asosiada con sabia, artisania, e gera. Plu tarde, el ia es sinteseda con la diva roman, Minerva. Atena ia es videda como la sponsor e protejor de sites variosa en Elas, spesial la site de Atina, de cual el ia reseta probable sua nom. El ia es tipal imajida como portante un elmo e teninte un lansa. Sua simboles major inclui buos, olivos, serpentes, e la Gorgoneion (*Γοργόνειον*), joalas majiosa con la fas de la Gorgon.

De sua orijin como un diva de palasios ejean, Atena ia es asosiada forte con la site. Alga de sua nomes, como Polias e Poliouchos ia deriva de "polis" (*πόλις*), cual sinifia "site-stato". Sua templos ia es xef locada sur un Acropolis, un colina fortida en la sentro de un site. La Partenon sur la Acropolis de Atina es dedicada a el, con multe otra templos e monumentos. Como la sponsor de artisanes e tesores, Atena ia ave ance la nom Atena Ergane ("a la fronte de la armada"). Como un diva-geror, el ia es crededa como gidante soldatas a batalia, su la nom Athena Promachos (*Ἀθηνᾶ Πρόμαχος*). Sua festa xef en Atina, la Panathenaia (*Παναθήναια*), ia es selebrada en la mense de Hekatombaion (*Ἑκατομβαιών*) en media de estate, e ia es la festa la plu importante en la calendario de Atina.

En mitolojia elinica, Atena ia nase de la testa de sua padre Zeus. En la mito de la funda de Atina, Atena ia gania supra Poseidon, en un compete sur la sponsoria de la site, par crea la olivo prima. El ia es ance conoseda como Athena Parthenos (*Ἀθηνᾶ Παρθένος*, "Atena la virjin"), ma, en un mito atica antica, la dio Hefesto, dio de forjores, ia atenta viole el ma ia fali, cual ia resulta en Gaia ("Tera") pari Re Erictonio, un eroe importante per la funda de Atina. Atena ia es la diva-sponsor de atentas eroin. El ia es crededa como ance aidante la eroes Perseo, Hercule, Belerefonte, e Iason. Con Afrodite e Hera, Atena ia es un de la tre divas de ci sua disputa ia resulta en la comensa de la Gera Troian. El ia ave un rol ativa en la Iliada, en cual el aida la aceanes e, en la Odisea, el es la conselor divin per Odiseo. En alga naras, Atena ia es descriveda como la madre de la Coribantes (dansores-soldatos) par Helio ("Sol").

Pos la Renase, Atena ia deveni un simbol internasional de sabia, la artes, e educa clasica. Artistes e alegoristes de Europa ia usa el frecuente como la simbol de libria e democratia.
Ostrasido

La **ostrasidos** es un familia de pexes ososa de la ordina tetradontiformo, relatada prosima a la tetraodontido (pex globin) e la monacantido (pex limin). Pexes en la familia es conoseda comun como pexes caxin. La familia conteni sirca 23 spesies esistente en ses jenera esistente. Ostrasidos aveni en la mares Atlantica, Indian, e Pasifica, jeneral a latitudes media.

Membros de esta familia pote ave un varia de colores, e es notable per la motif exagon sur sua pel. An ce la adultes es jeneral multe caxin, ostrasidos joven es plu ronda. La joven esibi comun colores plu briliante ca la adultes. Ostrasidos nada en un modo reminte. Sua scamas blindin es fusada con lunlotra en un armur solida, triangulo, o caxin, de cual la pinas, coda, oios, e boca protende. Resultante de esta scamas pesa blindada, ostrasidos es limitada a moves lente, ma poca otra pexes pote come la adultes. Alga varias de ostrasidos pote secrete venena de sua pel a la acua ambiente, dontante plu proteje de ataca. Los secrete toxinas simil a deterjentes tra sua peles cual pote ata como un modo de defende cimica. Cuando la toxina es relasada de la pex, lo desolve rapida en la ambiente e turba cualce pex en la visinia.
Selacanto

La **selacantos** es de la sola jenera survivente - latimerio - de la suclase actinistio, ordina selacantiformos. Sola du spesies survive, la selacanto de la Mar Indian ueste, e la selacanto indonesian. Los es plu relatada a pexes con pulmones e la cuadropedes (amfibios, retiles, etc) ca a pexes con pinas raiosa.

Selacantos es xasores noturna. Los come pexes par vaga en la corentes de la mar. Sua corpo es covreda con scamas cosmoide cual ata como armur. La scamas es composada de un strato de oso densa e un strato de oso sponjin, covreda par un strato de cosmin, un materia simil a dentin. La oios de la selancantos es multe grande, e la boca es multe peti. La oios es ajustada a vide en lus povre par selulas retinal cual asorbe xef la ondos corta de lus blu.

Los ave poca predores e abita profonda en la mar do la situa es multe stable. Sin multe presa per ajusta per survive, la rapidia a cual los ia evolui es multe plu lente comparada a otra organismes.

Selacantos no ave multe valua comersial (estra la desiras de rexercores, dirijores de museos, e coliores rica). Como un comeda, lo es cuasi sin valua, car sua texedas suda olios cual dona un sabor repulsante a sua carne. Ma la survive continuante de selacantos es menasada par la draga comersial en mares profonda, en cual la selacantos es caturada sin intende con otra pexes plu valuada.
Democratia sosial

**Democratia sosial** es un ideolojia political, sosial, e economial cual suporta intervenis per promove justia sosial en la strutur de un politica libral e un economia capitaliste. La protocoles e normas usada per ateni esta envolve un dedica a democratia representante e partisipante; taticas per redistribui de revenu e regula de la economia per la benefica jeneral; e furnis per la bonstate par la stato. Democratia sosial en esta modo atenta crea la situa en cual capitalisme pote resulta en plu democratia, plu egalia, e plu solidaria. Un resulta de la governas par partitos de democratia sosial e sua influe a la developa en la nasiones de Scandinavia, la ideas ia deveni plu popular en multe otra nasiones.

Democratia sosial ia orijina como un ideolojia political cual ia promove un evolui de capitalisme a sosialisme par usa prosedes political establida, contrastante con la metodo de revolui asosiada con Marxisme ortodox. En la periodo pos la gera en Europa ueste, paritos sosial democrata ia rejeta la model Staliniste alora corente en la Uni Soviet. En esta periodo, democratas sosial ia abrasa un economia miscada fundida sur la continua de posese privata, ma con un grado de servis publica. Como un resulta, democratia sosial ia deveni asosiada con economica keynesiste, interveni par la stato en la prosedes capitaliste cuando nesesada, e aida sosial, sin la gol de recambia la sistem capitaliste.

Democratia sosia moderne es marcada par un dedica a politica dirijeda a la redui de nonegalia, opresa de grupos min vantajosa, e povria, incluinte suporta de servis publica asedable universal como aida per la vea, enfantes, educa, nesesas medical, e compensa per laborores. Lo es comun asosiada con sindicatos, la promove ecolojial, diretos egal per femes e minorias razal, relijiosa, e sesal, etc. 

Otra sosialistes sujeste ce politicas de servi publica promoveda par democratia sosial no pote solve la problemes strutural de capitalisme, como flutuas siclical, esplota de laborores, e aliena. La asentua sur servi publica sola legali e estende la sistem de esplota de capitalisme e la diminui de la sosia e la bonstate de la popla.
Sosialisme democrata

**Sosialisme democrata** es un filosofia political cual promove democratia political longo la posese sosial de la modos de produi, con un asentua sur autodirije e dirije democrata de instituis economial en un mercato o alga forma de economia desiniada desentrida. Sosialiste democrata crede ce capitalisme es nonconveninte con la valuas democrata de libria, egalia, e unia, e ce esta ideales pote sola es atenida par la reali de un sosia sosialiste.

La ajetiva "democrata" es usada per distingui sosialistes democrata de la sosialistes marxiste-leniniste plu ortodox, cual es comun videda como nondemocrata. Sosialistes democrata oposa la sistem staliniste e la model soviet de economia, la forma de governa autoritar e economia sentrida cual ia developa en la Soviet Union en la sentenio 20.

Sosialisme democrata es distinguida de democratia sosial car la sosialistes democrata es dedicada a la cambia sistemal de la economia de capitalisme a sosialisme, contra ca democratas sosial suporta reformis de capitalisme. Sosialistes democrata crede ce reformis dirijeda a la solve de nonegalias sosial e intervenis par la stato per supresa de contradises economial de capitalisme va vide sola sua emerje a otra locas e tempos en un aspeta diferente. Sola recambia la sistem capitalisme con un sistem sosialiste pote solve la problemes de capitalisme.

La orijinas de sosialisme democrata pote es trasada a la pensores utopian de la sentenio 19 e la promove brites de la cartistes. En la sentenio 20, la reformi gradaliste de la fabianes en Britan e Eduard Bernstein en Deutxland ia influe la developa de sosialisme democrata.
Cavalo de mar

**Cavalo de mar** es la nom de 45 spesies de pexes peti de mar en la jenero hipocampo (de elinica: "monstro de mar cavalin"). Con un testa e colo sujestante los de un cavalo, cavalos de mar ave ance armur sesionida, un posa vertical, e un coda risa e prensil.

Cavalos de mar es trovada xef en acua sal basa e tropical o temperada, tra la mundo de sirca 45º sude a 45º norde. Los abita areas protejeda como letos de erbas de mar, estuarios, resifes de coral, e rizoforas.

An ce los es pexes ososa, los no ave scamas. En loca, los ave pel magra estendeda supra un serie de platas ososa, cual es ordinada en anelos tra sua corpos. Cada spesies ave un cuantia unica de anelos. La armur de platas ososa proteje los ance contra predores. Car los ave esta sceleto esterna, los no ave costelas.

Cavalos de mar nada vertical, e propulsa se par usa la pina dorsal. La pinas petal locada a cada lado de la testo es usada per manobra. Los no ave la pina codal tipal de otra pexes. Sua coda pote sola es desclavida en situas multe estrema. Los es esperta a camofla con la capasia per crese e reasorbe protendes spinosa dependente de sua abitada. Plu, la cavalos de mar ave colos bon definida e flexable, contrastante con otra pexes.

Cavalos de mar nada debil, batetante rapida sua pina dorsal e usante sua pina petal (pos sua oios) per gida. Per esta razona, los es plu comun trovada restante con sua codas prensil enrolada sirca un ojeto stable. Los ave becos longa, cual los usa per suca sua comedas, e sua oios pote move autonom de lunlotra como los de un camaleon.

La mas ave un poxe a la lado ventral de la coda. Cuando cortea, la fema depone tan multe como 1500 ovos en la poxe de la mas. La mas porta la ovos per 9 a 45 dias asta la enfantes emerji, peti ma tota developada. La enfantes es alora relasada a la acua, e la mas comun cortea denova pos oras o dias en la saison de cortea.

Ante copula, cavalos de mar pote cortea per alga dias. Siensistes crede ce la condui sincroni la states de reprodui de la duple, afin la mas pote reseta la ovos cuando la fema es preparada per depone los. En esta tempo, los pote cambia color, nada lado a lado teninte codas o la mesma peso de erba con sua codas, e jira con lunlotra en cual es conoseda como la "dansa ante la lus prima". Ultima, los comensa un dansa "vera", cual dura sirca 8 oras, en cual la mas pompa acua tra sua pox, cual estende e abri per mostra sua vacuia.

Cuando la ovos de la fema ateni maturia, el e sua sposo relasa se de cualce ancores e flota a supra, beco a beco, de la erbas de mar, a veses spirali en leva. Los interata per sirca ses minutos en cortea. La fema alora nada a via asta la matina seguente, e la mas vade come. Cuando los reuni, la fema introdui sua ovoponador en la pox de la mas e depone deses a miles de ovos. En la intercambia, la corpo de la fema magri cuando lo de la mas infla. Alora ambos afonda en la erba de mar, e el nada a via.
Wilhelm 2, Imperor de Deutxland

**Wilhelm 2** (Friedrich Wilhelm Viktor Albert; 27 janero 1859 – 4 junio 1941) ia es la imperor (deutx: Kaiser) final de Deutxland e la re de Prusen, renante de 15 junio 1888 asta sua renunsia a 9 novembre 1918, ante la defeta par Deutxland en la Gera Mundal Prima. El ia es la neto la plu vea de Rea Victoria de la Rena Unida e ia es relatada a multe monarcas e prinses de Europa, notable sua cusinas Re George 5 de la Rena Unida e Imperor Nicolai 2 de Rusia.

Pos cuando el asede la trono en 1888, el ia dejeta la canselor, Otto von Bismarck, en 1890. El ia lansa ance Deutxland a un "nova via" de gerosa en cosas stranjer cual ia culmina en sua suporta per Osteraic-Magiar en la crise de julio 1914, cual ia resulta en un poca de dias en Gera Mundal Prima.

Bravatosa e fretante, a veses el ia proclama nontatosa sur sujetos sentosa sin consultante sua ministros, condui cual ia culmina en un intervisa desastrosa en la jornal brites *[[The Daily Telegraph]]* en 1908, cual ia custa el la plu parte de sua influe. Sua jenerales xef, Paul von Hindenburg e Erich Ludendorff, ia controla politica la governa en la Gera Mundal Prima sin multe conserna per la governa sivil. Un xef nonsusedosa en gera, el ia perde la suporta de la armada, ia renunsia a 9 novembre 1918, e ia fuji a esclui en Nederland, do el mori en 1941.
Digaro (lingua)

La **linguas digaro** (o Mixmi norde) es un familia peti de linguas parlada par la popla Mixmi de Tibet sude e Arunachal Pradesh en India. La familia conteni du linguas: idu e taraon.

Taraon (acc digaro, tawra, darang) es parlada en la norde-este de Arunchal Pradesh en India e la Contia Zayu en Tibet, Xina. En India, lo es parlada en Hayuliang, Changlagan, e Goiliang grupos en la distrito Lohit, e en la distrito de Vale Dibang e Asam. Un estima de la cuantia de parlores es 35,000 (2001 conta).

Idu (xines: 义都语; piniin yidu yu) es parlada en la distrito Vale Dibang basa, la distrito Lohit, la distrito Siang este, la distrito Siang alta en Arunchal Pradesh, e en Contia Zayu en Tibet. en 1981, on ave 8569 parlores en India, e en 1994, sirca 7000 parlores en Xina. En un contia de 2001, on ave sirca 11,000 parlores total. La lingua es videda como menasada par estingui.

Esterna, la linguas digaro no es relatada a la linguas midju de la mixmi sude, an si ambos es posible en la familia grande de linguas xinotibetan. Ma ambos es ance posible nonrelatada a cualce otra lingua.
Linguas papuan ueste

La **linguas papuan ueste** es un familia de sirca 24 linguas papuan de la Penisola Birds Head ("testo de avia", acc Vogelkop o Doberai) de Gine Nova ueste estrema, la isola de Halmahera e visines, parlada par sirca 220,000 persones.

La lingua de esta familia la plu bon conoseda es Ternate (sirca 50,000 parlores) de Isola Ternate, cual es la lingua franca de la rejion e cual, con sua visin Tidore, ia es la linguas de la sultanias medieval de Ternate e Tidore, famosa per sua compete en la comersia de spises.

Con Ternate como un esemplo, la fonolojia de esta linguas es cuasi identical a elefen, sin v, z, x, e j, ma incluinte tx, dj, e ny, e con la mesma sinco vocales. Los no usa tonos.
Rea Victoria

**Rea Victoria** (Alexandrina Victoria; 24 maio 1819 – 22 janero 1901) ia es la rea de la Rena Unida de Britan Grande e Er de 20 junio1837 a sua mori. A 1 maio 1876, el ia adota la titulo  de Imperoresa de India.

Victoria ia es la fia de Prinse Edward, Duxe de Kent e Strathearn, la fio cuadro de Re George 3. Ambos la duxe e la re ia mori en 1820, e Victoria ia es elevada su la supravide constrinjente par sua madre, Prinsesa Victoria de Saxe-Coburg-Saalfeld. El ia erita la trono la eda de 18, pos tota la frates plu vea de sua padre ia mori, restante no enfantes legal survivente. La Rena Unida ia es ja un monarcia constitual plen instituida, en cual la monarca ia no teni multe potia political direta. En privata, Victoria ia atenta influe la politica de la governa e la asinia de ministros; en publica, el ia deveni un icon nasional ci ia es videda como un model seria de moralia personal.

Victoria ia sposi sua cusin (de grado un) Prinse Albert de Saxe-Coburg e Gotha en 1840. Sua nove enfantes ia sposi en familias real e nobil tra la continente, liante los con lunlotra e gania per Victoria la nometa "la ava de Europa". Pos la mori de Albert en 1861, Victoria ia desende en lamenta e evita apares publica. El ia porta vestes negra per la resta de sua vive. Como la resulta de sua privatia, republicisme ia gania tempora la fortia, ma en la dui temprana de sua rena, sua popularia ia reveni. Sua aniversarios 50 e 60 (de oro e diamante) de sua rena ia es avenis de selebra nasional.

Sua rena de 63 anios e sete menses ia es plu longa ca lo de cualce de sua presedentes e es conoseda como la Eda Victorian. Lo ia es un periodo de cambia industrial, cultural, political, siensal, e militar en la Rena Unida, e ia es marcada par la estende grande de la Impero Brites. El ia es la monarca brites final de la dinastia de Hanover. Sua fio e susedor, Re Edward 7, ia comensa la dinastia de Saxe-Coburg e Gotha, la linia de sua padre.
Prinse Albert de Saxe-Coburg e Gotha

**Prinse Albert de Saxe-Coburg e Gotha** (Francis Albert Augustus Charles Emmanuel; 26 agosto 1819 – 14 desembre 1861) ia es la sposo de Rea Victoria.

El ia nase en la duxia de Saxe-Coburg-Saalfeld, en un familia liada a multe de la monarcas renante de Europa. A 20 anios, el ia sposi sua cusin (de grado un), Re Victoria. Los ia ave nove enfantes. A la comensa, el ia senti constrinjeda par sua rol de "sposo real", cual no ia permete cualce potia o obligas a el. El ia developa par grados un reputa per suporta promoves publica, como la reformi de educa e la aboli de sclavia en la mundo, e ia es encargada con la maneja de la familia, ofisia, e imobila de la rena. El ia es multe envolveda en la organiza de la Esibi Grande de 1851, cual ia es un susede enorme.

Victoria ia deveni plu dependente de sua suporta e gida. El ia aida la developa de la monarcia constitual de la Rena Unida par convinse sua sposa per deveni min partisan en sua tratas con parlamento, an ce el ia nonacorda ativa con la politica esterna interveninte segueda en la periodo en cual Visconte Palmerston ia servi como secretor esterna. En 1857, Albert ia es donada la titulo formal de prinse sposo real.

Albert ia mori a la eda relativa joven de 42 anios. Victoria ia es tan misera a la mori de sua sposo ce el ia entra en un state profonda de lamenta e ia porta vestes negra per la resta de sua vive. A la mori de la rea en 1901, sua fio prima ia seguente la rena como Re Edward 9, la monarca prima de la dinastia de Saxe-Coburg e Gotha, nomida per la dinastia duxal de Prinse Albert.
Linguas de Bougainville

La **linguas de la Isola Bougainville** (en Papua Gine Nova) pote es divideda entre du familias autonom: la linguas Bougainville Norde e la linguas Bougainville Sude.

En la pasada, linguistes ia categori esta du familias como ramos en un familia grande - linguas papuan este - ma esta no es la acorda aora.

La linguas Bougainville norde es un familia peti cual inclui la linguas prosima relatada *rotocas* e *ascopan*, e du linguas sola distante relatada, *ceriaca* e *conua*:

*Keriaka (acc ramopa) - sirca 1000
*Konua (acc rapoisi) - sirca 3500
*Rotokas - sirca 4320
*Askopan (acc eivo) - sirca 1200

La dialeto sentral de rotocas posese un colie de fonemes la plu peti en la mundo (an ce la lingua [pirahan (lingua)] de la [Amazona ia es alega per ave plu). Sua alfabeta es composada de 12 leteras, representente 11 fonemes. La lingua ave un distingui de vocales corta e longa, ma no otra cualia, como tono o stresa contrastante.

La **linguas Bougainville sude** es un otra familia peti parlada sur la isola, con no clar relata a los a la norde. La linguas inclui un ramo prosima relatada nomida nasioi e ses linguas plu distante relatada nomida la ramo buin.

*Ramo buin
**Buin (acc terei, telei, rugara) es la lingua papuan con la plu parlores a este de Gine Nova, con sirca 27,000 parlores
**Motuna (acc siuai) - sirca 7000
**Uisai - sirca 2500
*Ramo nasioi
**Coromira - sirca 2500
**Lantanai (acc dantanai) - sirca 600
**Nasioi (acc cieta, aunge) - sirca 20,000
**Nagovisi (acc sibe) - sirca 6000
**Oune (acc ounge) - sirca 1000
**Simecu - sirca 3000

Como un esemplo de la linguas, Ross ia reconstrui tre modeles per un protolingua:

:

## Referes

Malcolm Ross (2005). *Pronouns as a preliminary diagnostic for grouping Papuan languages* ("pronomes como un diagnose inisial per categori la linguas papuan") En: Andrew Pawley, Robert Attenborough, Robin Hide and Jack Golson, eds, *Papuan pasts: cultural, linguistic and biological histories of Papuan-speaking peoples* ("la pasadas papuan: istorias cultural, linguistical, e biolojial de la poplas parlante papuan"), 15-66. Canberra: Pacific Linguistics.
Linguas sepic

La **linguas sepic** es un familia de sirca 50 linguas papuan parlada en la basin de Rio Sepic de Papua Gine Nova norde. La lingua la plu bon conoseda es iatmul, con 8400 parlores. La linguas con la plu parlores es la lingua *abelam*, con 45,000 parlores, e *boicen* con 41,000 parlores.

Los tende ave fonolojias simple, con poca consonantes o vocales e plu comun no tonos. Los ave un sistem de vocales con sola tre vocales, /ɨ ə a/, distinguida sola par altia. La vocales fonetical [i e o u] es la resulta de asorbe par consonantes palatal o labial prosima. Otra linguas de la familia ave sola du vocales /ə a/.

La Rio Sepic es la rio la plu longa en Papua Gine Nova, de 1,126 km. Lo es locida en la norde-ueste de la pais, e fini en la Mar Bismarc. La plu de popla longo la rio es parlores de la multe linguas sepica.

La pronomes reconstruida par Ross per esta familia:

:

## Referes

Malcolm Ross (2005). *Pronouns as a preliminary diagnostic for grouping Papuan languages* ("pronomes como un diagnose inisial per categori la linguas papuan") En: Andrew Pawley, Robert Attenborough, Robin Hide and Jack Golson, eds, *Papuan pasts: cultural, linguistic and biological histories of Papuan-speaking peoples* ("la pasadas papuan: istorias cultural, linguistical, e biolojial de la poplas parlante papuan"), 15-66. Canberra: Pacific Linguistics.
Linguas torricelli

La **linguas torricelli** es un familia de sirca 50 linguas de la costa norde de Papua Gine Nova, parlada par sirca 80,000 persones Los es nomida per la Montes Torricelli. La lingua la plu bon conoseda e con la plu parlores es arapex, con sirca 30,000 parlores. La parlores de linguas de esta familia abita tre areas jeografial separada. Los ia es probable separada de lunlotra par la migras de la parlores de la linguas sepic alga sentenios ante aora.

La relata esterna la plu posible es con la linguas sepic. En reconstruis de ambos familias, la pronomes ave un sufisa plural *-m e un sufisa duple *-p.

La linguas torricelli es nonusual entre la lingua papuan en ave un ordina per proposas de SVO (sujeto-verbo-ojeto), en cuando la plu linguas papuan ave un ordina de SOV. En la pasada, linguistes ia crede ce la ordina nonusual ia es la resulta de contata con linguas autronesian, ma aora los pensa ce lo es plu probable ce la ordina SVO ia es presente en la protolingua de la linguas torricelli.

Per compara, Ross ia reconstrui la pronomes per prototorricelli:

:

## Referes

Malcolm Ross (2005). *Pronouns as a preliminary diagnostic for grouping Papuan languages* ("pronomes como un diagnose inisial per categori la linguas papuan") En: Andrew Pawley, Robert Attenborough, Robin Hide and Jack Golson, eds, *Papuan pasts: cultural, linguistic and biological histories of Papuan-speaking peoples* ("la pasadas papuan: istorias cultural, linguistical, e biolojial de la poplas parlante papuan"), 15-66. Canberra: Pacific Linguistics.
Transcrive de parolas comun

La vocabulo ofisial de elefen pote adota **parolas stranjer ma importante** en un modo cual reteni alga grado de la pronunsia en la lingua orijinal. Per esemplo:

* la nomes de nasiones moderna e antica, e de teritorios importante;
* la nomes de poplas e sua linguas, e la ajetivos corespondente;
* mares, lagos, rios, montanias, desertos, e otra cosas jeografial internasional;
* cosas e avenis importante de la cultures diversa de la mundo e en istoria.

Esta paje presenta la regulas fundal per tal transcrives. Lo conteni multe sinias fonetical de Unicode. Per transcrive de cirilica a latina o la reversa, o de otra sistemes de scrive, e la regulas per usa nomes propre, vade a transcrive.

## Vocales



Per vocales nasalida, usa "n" o la consonante nasal usada en scrive la lingua orijinal. Per esemplo, "on" en franses, pronunsiada [ɔ̃], es speleda "on" en elefen.

Elefen no distingui entre vocales corta e longa, e simpli vocales duplida.

"Au", "ai", "eu", e "oi" transcrive diftongos simil en la linguas orijinal. Otra duples de vocales es o simplida a la letera sinifiante, o como la orijinal si la du vocales es individual pronunsiada.

## Consonantes



En elefen on redui leteras duple a un letera simple; per esemplo la parola "ghetto" de italian deveni "geto" en elefen.

Usa la letera "h" sola en nomes do la sona [h] es pronunsiada o importante, como cuando H es la letera prima ("Hauaii") o lo separa du vocales ("Bahamas"). Ma on scrive "Aiti" e "Onduras", car la "h" no es pronunsiada en espaniol, franses, e creol.

On omete usual la esplodente glotal [ʔ] en transcrives a elefen. Si nesesada, como entre du vocales, on pote indica lo con un ifen.

## Segue la sona o la spele?

Jeneral, on transcrive parolas seguente la sona, no la spele. Per esemplo, la letera "c" deveni "s" en elefen si la lingua orijinal pronunsia lo en un modo sisante (e lo deveni "tx" en parolas prendeda de italian); "s" entre du vocales pote deveni "z"; e "qu" deveni "cu" (o "c" en alga casos).

Ma multe esetas es posible, spesial cuando la pronunsia es nonserta. En tal casos, on pote segue  la spele. Per esemplo, elefen transcrive la parola "English" como "engles", e no "inglix", per reteni un forma plu reconosable ma ancora simil en pronunsia. Simil, nos transcrive "Deutsch" como "deutx" e no "doitx", car "deutx" es plu reconosable (e car la forma "doitx" ave mal asosias). La nomes e ajetivos per poplas e linguas es comun ajustada per manteni alga coere par usa "-es", "-sce", "-ian", "-i", o an no sufisa, en loca de la sufisa "-an" o la fini esata de la lingua orijinal. La mesma aplica a veses a otra parolas. Trascrive en elefen es un arte e no un siensa! E alga linguas es fasil per transcrive; otras es multe difisil (como engles!).
Linguas Bird's Head este - sentani

La linguas Bird's Head este - Sentani es un familia de linguas de Papua-Gine Nova proposada par linguiste Malcolm Ross. Ross crede ce esta familia inclui posible burmeso e tause, e pote formi un familia plu grande con la linguas ueste papuan e la linguas iaua.
	
* Bird's Head este		
**Mantion (manikion)
**Meax: Meax (Meyah), Meninggo (Moskona)	
** ? Saponi
* Burmeso (Taurap)	
* ? Tause (posible du linguas - Tause e Weirate)
*Sentani 	 	
**Demta
**Sentani propre: Sentani, Nafri, Tabla (Tanah Merah)

Esta familias no comparti vocabula comun e es liada sola par sua pronomes. Ross reconstrui la pronomes per sua protofamilia:

;Sentani
:

;Bird's Head este
:

Burmeso e Tause coresponde en sua pronomes singular 1 e 2:
*Burmeso *da (de-), ba (be-)*
*Tause *di, ba*

Saponi coresponde en sua pronomes singular 1 e 2:
*Saponi *mamire* "I, we", *ba* "thou".
Brithenig

**Brithenig** es un lingua construida, developada par Andrew Smith de Zeland Nova, ci ance inventada un istoria alternante de Ill Bethisad per esplica lo. Lo no es intendeda como un lingua aidante o lojical, ma sola como un esperimente per crea un lingua romanica cual ia ta evolui si latina ia recambia la lingua celtica nativa como parlada par la popla de Britan Grande. La resulta es un lingua sorin artifisal per franses, catalan, espaniol, portuges, romanian, ositan, e italian cual difere de los par avente cambias de sonas simil a los de la lingua cimri, con parolas emprestada de la linguas de Britan tra sua istoria. Brithenig es bon respetada par conlinguistes, e ia es donada la codigo BZT como parte de ISO 639-3.

Simil obras per estrapola linguas romanica inclui *breathanach* (influeda par eres), *judajca* (influeda par ivri), *þrjótrunn* (influeda par islansce), *[[wenedyk]]* (influeda par polsce), e *xliponian* (con un move de sonas simil a la lege de Grimm). E lo ia inspira *wessisc*, un lingua ipotesal, construida de germanica e influeda par celtica antica.

La gramatica reteni multe de la formas complicada ca on pote espeta de un lingua romanica, como conjugas de verbos e alga nonregulas; e lo ave formas "strana" de la celtica de Britan, como mutas de la consonantes prima de parolas seguente alga otra parolas. La plu de la vocabula de brithenig es clar romanica, an si lo pare como cimri. Per esemplo, asi es la pronomes de brithenig:

Un esemplo:

:Nustr Padr, ke sia i llo gel:
:sia senghid tew nôn:
:gwein tew rheon:
:sia ffaeth tew wolont,
:syrs lla der sig i llo gel.
:Dun nustr pan diwrnal a nu h-eidd;
:e pharddun llo nustr phechad a nu,
:si nu pharddunan llo nustr phechadur.
:E ngheidd rhen di nu in ill temp di drial,
:mai llifr nu di'll mal.
:Per ill rheon, ill cofaeth e lla leir es ill tew,
:per segl e segl. Amen.

La loca ueb: https://web.archive.org/web/20090529072556/http://hobbit.griffler.co.nz/introduction.html
Wenedyk

**Wenedyk** es un lingua construida creada par Jan van Steenbergen, un traduor nederlandes ci ia ance cocrea la IAL interslavica. Lo es usada en un mundo alternativa, Ill Bethisad. Lo es la desendente suposada de latina demotica con un misca forte de slavica, fundida sur la idea ce la Impero Roman ia inclui la asendentes de la polsces en sua teritorio. Lo mostra cual polsce ta pare si lo ia ta un lingua romanica. Sur la interede, lo es reconoseda como un bon esemplo de esta jenero, como *[[brithenig]]* e *breathanach*, cual ia inspira Steenbergen.

## Verbos

Verbos es infletada per person, cuantia, modo, e tempo. La formas en la tempo presente es:

:P1 s. – jemu "ma ama"
:P2 s. – jemasz "tu ama"
:P3 s. – jema "el ama"
:P1 p. – jemamy "nos ama"
:P2 p. – jemacie "vos ama"
:P3 p. – jemą "los ama"

Verbos en wenedyk ave la tempos, modos, etc, seguente:

:infinitivo – jemar "ama"
:presente – jemu "me ama, me es amante"
:nonperfeta – jemawa "me ia ama"
:perfeta – jemie "me ia ama ja"
:future (nonperfetiva) – joru jemar "me va ama, me va es amante"
:future tense (perfetiva) – jemaru "me va ama ja"
:dependente – jemarsi "me ta ama, me ta ama ja"
:comanda – jem "ama!"
:partisipio presente ativa – jemęć "amante"
partisipio perfeta pasiva – jematy "amada"

## Pronomes

## Esemplo

:Potrze nostry, kwały jesz en czałór, 
:sąciewkaty si twej numię. 
:Owień twej rzeń. 
:Foca si twa włątać, 
:komód en czału szyk i sur cierze. 
:Da nów odzej nostry pań kocidzany. 
:I dziemieć nów nostrze dziewta, 
:komód i nu dziemiećmy świew dziewtorzew. 
:I nie endycz nosz en ciętaceń, 
:uta liwra nosz dzie mału. 
:Nąk twie są rzeń i pociestać i głurza, o siąprz. 
:Amen.

La loca a la interede: http://steen.free.fr/wenedyk/
Lege de Verner

**La lege de Verner**, descovreda par Karl Verner en 1875, descrive un cambia de sonas istorial en la lingua protogermanica. Cuando la lege de Grimm ia es descovreda, un noncoere ia es notada. Per esemplo, protoindoeuropean (PIE) *bʰréh₂tēr (frate) deveni *brōθēr, como espetada. Ma la parola PIE *ph₂tḗr (padre) deveni protogermanica *faðēr, e no *faθēr como la lege de Grimm ta predise! 

Karl Verner es la linguiste prima ci nota la razona per esta esetas: La fricantes vosida aveni cuando los segue un silaba nonasentuada en PIE (en un silaba noncomensante). La razona ia es ascondeda car protogermanica ia developa, plu tarde, la regula de pone la asentua a la prima silaba.

El ia nota plu ca cambias simil aveni per s, cual deveni z pos un silaba nonasentuada. Lo ia es ascondeda (o confusa) par la fato ce, estra en germanica este, la z ia deveni r!

La consonantes en leteras spesa es la esetas cual aveni como Verner sujesteda:
Heer Halewijn

**Heer Halewijn** (pronunsiada /hɪr haləʋæɪn/, simil a lfn "her halavain") es un nara de folclor de Nederland cual survive en un balada de folclor. An ce la varia prima primida de la canta apare sola en un antolojia publicida en 1848, la balada mesma dati a la sentenio 13 e es un de la baladas nederlandes con un sujeto antica la plu vea recordada. La fable de Halewijn es an plu vea e conteni elementos cual estende a la Eda carlin. Multe de sua temas mital estende a ante a lejendas germanica ante cristianisme.

La sujeto de la balada es simil en multe aspetas a alga cantas germanica cual ia sirculi Europa en la Eda Medieval, notable la balada engles *May Colvin* o *False Sir John*, e sua varias *Lady Isabel and the Elf Knight*. La lejendas es posible la prototipo per la lejende de *Blue Beard* ("Barbablu").

## La nareta

Varias multiple de la nareta de Halewijn esiste. En tota, Halewijn es un om mal, un majiste, un demon, o un senior fein ci canta un canta majiosa. Cada fem joven ci oia esta canta es traeda a el e vade per encontra el en sua foresta, do el mata los. En un varia el destesti los, en un otra el toca los con sua spada majiosa cual cambia los a petra.

Un prinsesa (tipal sin nom, ma en un varia nomida *Machteld*) oia la canta e es traeda en la foresta per encontra Halewijn. En alga varias el conose sua reputa ma el ave un scema, en otras el es avertida cuando el pasea par un avia blanca. El encontra Halewijn e permete se per sede a sua encanta. Los vade con lunlotra a un campo de pendadores do el declara sua intende per mata el. Ma impresada par la belia de la prinsesa, el permete ce el eleje la forma de mori el prefere. La prinsesa eleje la destesta, ma suplica Halewijn per desvesti sua camisa afin sua sangue no ta manxa lo.

Halewijn pone sua spada a lado e comensa desvesti, cual ia es la scema de la prinsesa. En alga varias, cuando el desvesti sua roba supra sua testa, la stofa de la roba amorti la canta majiosa. En otras, cuando el trae la roba supra sua testa, el no pote plu usa sua regarda encantante. En otras plu, el turna a retro cuando desvesti. En tota varias, cuando el desvesti, la prinsesa velia de la encanta, el prende la spada e destesti Halewijn.

La prinsesa colie la testa e trae lo per reveni vinsente a sua propre casa. A la via, el encontra la madre de Halewijn ci demanda per sua fio. La prinsesa alora revela la mal fortuna de Halewijn. En la castel de la re, la testa es esibida e la nareta fini con un selebra grande. Un varia ajunta un nota cual dise ce la prinsesa ia resta nonsposida per sua vive intera, car no corteor pote egal la pasion ce el senti per Halewijn.

## La balada

*Het Lied van Heer Halewijn* ("la canta de Senior Halewijn") es la balada rimante cual presenta la nareta de Halewijn e la prinsesa e cual dati a la Eda Medieval. Lo ia es prima arcivida sirca 1830 par Jan Frans Willems, ci ia combina fontes diversa, bocal e primida, en 40 strofes. La plu de la varia plu popular sutra la partes plu descrivente o alga senas nonesensal (pe la encontra con la madre de Halewijn), per corti la canta a sirca 20 strofes.
Lege de Grimm

**La lege de Grimm** (ance conoseda como la desloca prima de sonas en germanica, o la regula de Rask) es un grupo de declaras nomida per Jacob Grimm e Rasmus Rask cual descrive la cambias de la consonantes esplodente de protoindoeuropean como los developa en protogermanica en la milenio prima aec. La lege es composada de tre partes:

:PIE esplodentes nonvosida cambia a fricantes nonvosida.
:PIE esplodentes vosida deveni esplodentes nonvosida.
:PIE esplodentes vosida aspirada deveni esplodentes vosida (o fricantes, como alofones).

Lo es ance mostrada como un "cadena" de cambias:

Asi, PIE bʰ deveni b; PIE b deveni p; e PIE p deveni ɸ, e simil per la otra grupos.

(Nota ce la fricantes nonvosida es normal speleda ⟨f⟩, ⟨þ⟩, ⟨h⟩ and ⟨hw⟩ en la studia de protogermanica.)

Otra cambias ia aveni ance, como la lege de Verner.
Linguas ramu-sepic basa

**Ramu-Sepic Basa** es un familia proposada de sirca 35 linguas papuan parlada en la basines de la rios Ramu e Sepic de Papua-Gine Nova norde. La linguas ramu ave sirca 30 linguas; los de sepic basa (acc nor-pondo) ave cuatro. Esta linguas tende ave simple fonolojias, con poca consonantes o vocales e tipal no tonos. La linguiste Malcolm Ross opina ce la parlores de la asendentes de esta linguas ia abita la colinas norde de la montanias de Gine Nova e ia move a la basin de la Rio Sepic cuando la mar interna en la rejion ia comense resede ses mil anios a ante.

La coere de la du ramos - ramu e sepic basa, es fundida sur sistemes simil de pronomes, ma cual no lia la du ramos clar; pe, **man* en protoramu e **mɨn* en protosepic basa, e la afisa **ŋk-*, cual sinifia la dual en ramu e la pocal en sepic basa. Lo ave alga similes de vocabula, e la evidente la plu forte es un cuantia de marcas de pluralia.

## Pronomes

La pronomes reconstruida par Ross per protoramu:

:

E per protosepic basa:

:

## Refere

Ross, Malcolm (2005). "Pronouns as a preliminary diagnostic for grouping Papuan languages". En Andrew Pawley; Robert Attenborough; Robin Hide; Jack Golson. Papuan pasts: cultural, linguistic and biological histories of Papuan-speaking peoples. Canberra: Pacific Linguistics
Fantasma

En mitolojia, relijio, e folclor, un **fantasma** es la spirito de un person o animal morida cual pote afeta la vivente. La descrives varia de un presentia nonvidable a un forma diafanosa e cuasi vidable, a apares realin e vivin. 

La crede en la esiste de un vive pos mori, e de la apare de la spiritos de la mor, es vasta, e dati a la animisme e adora de la asendentes en cultures sin scrive. Alga rituos relijiosa, como los de funeras, esorsi, spiritisme, e contata con la mor, continua en esta eda moderne. Fantasmas es jeneral descriveda como esentes umanin solitar, ma naras de armadas de spiritos e la spiritos de animales es ance reportada. Comun, los es crededa como infestante locas o cosas spesifada, o persones con ci los ia es asosiada cuando vivente. En un studia par la Pew Research Center de 2015, sirca 18% de americanes dise ce los ia vide un fantasma.

La acorda suprabundante de siensa es ce fantasmas no esiste. Sua esiste no es posible per falsi, e spiritisme de cualce tipo es clasida como un pseudosiensa. Ma la idea persiste en la eda moderne en leteratur, teatro, filma, e televide. En psicolojia, lo es suposada ce fantasmas refleta la desira per reteni amis e familia pos mori, e a la otra lado como un ilude creada par la mente per esplica la temes e ansias cual pare sin razona.
Galo (lingua)

**Galo** ia es un lingua celtica antica cual ia es parlada en partes de Europa ante e en la periodo de la Impero Roman. En la sinifia streta, galo ia es la lingua parlada par la abitores celtica de Galia, pd la rejion de Frans, Luxemburg, Beljia, la plu parte de Suiz, Italia norde, e partes de Nederland e Deutxland a la riva ueste de la rio Reno. En un sinifia plu vasta, lo inclui ance varias de celtica cual ia es parlada tra multe de Europa sentral, partes de la Balcanes, e Turcia (en la forma "galatian"), cual ia es sujesteda como prosima relatada. La lingua lepontica de Italia norde es a veses incluida su galo.

Con lepontica e la lingua celtiberian parlada en la penisola iberian, galo ia composa la grupo jeografial de linguas celtica continental. La relatas linguistica esata entre los, e ance entre los e la linguas celtica moderne (pd eres, gailica, cimrica, manes, e bresonica), es nonserta e un caso de debata par sua atesta minimal. 

Galo es trovada en alga 800 enscrives, comun fratal, incluinte calendarios, contas de seramica, monumentos funeral, dedicas corta a la dios, enscrives sur monetas, declaras de posese, e otra testos, incluinte los cual es posible tabletas de maldises. Testos ia es prima scriveda en la alfabeta elinica en Frans sude e en un varia de la alfabeta italica vea en Italia norde. Pos la concista par la romanes de esta rejiones, scrive ia cambia a la usa de la alfabeta latina.

Galo en Europa ueste ia es recambiada par latina demotica e linguas germanica variosa de sirca la sentenio 5 ec a pos. Lo es crededa como estinguida alga anio sirca la sentenio 6 ec tarde.
Balcanes

La **Balcanes**, acc la Penisola Balcan, es un area jeografial en Europa sude-este con definis variosa, incluinte jeopolitical e istorial. La rejion es nomida per la Montes Balcan cual estende tra tota Balgaria de la borda con Serbia a la costa de la Mar Negra. La penisola es bordida par la Mar Adriatico a la norde-ueste, la Mar Ionio a la sude-ueste, la Mar Ejeo a la sude e sude-este, e la Mar Negra a la este e norde-este. La borda norce de la penisola es variosa definada. La punto la plu alta de la Balcanes es Monte Musala, 2,925 metres.

La conseta de la Penisola Balcan ia es creada par la jeografiste deutx August Zeune en 1808. En la sententio 19, lo ia es videda como sinonim con la provinses vea de la Impero Osmanian en Europa. Lo ia es definada xef par jeopolitica, e no simple jeografia, plu promoveda en la crea de la Rena de Iugoslavia en la sentenio 20 temprana. La bordas natural no tota coresponda con un defini tecnical de la penisola, e alga jeografistes rejeta la idea de un Penisola Balkan, o discute lo como un rejion e no un penisola. De la desenio de 1990, la sinifia ia deveni cualce negativa e relatada a la prosede de "balcani", pd, deveni divideda entre multe nasiones peti e nonstable. Aora, la nom Europa sude-ueste es usada en jornales de novas. Nota ance ce sola la parte de Turcia cual es en Europa es videda como un parte de la Balcanes.
Mar Ionio

La **Mar Ionio** (elinica: Ιόνιο Πέλαγος, Iónio Pélagos [iˈonio ˈpelaɣos]; italian: Mar Ionio [mar ˈjɔːnjo]; xcip: Deti Jon [dɛti jɔ:n]) es un baia longa de la Mar Mediteraneo, sude de la Mar Adriatica. Lo es bordida par Italia sude a la ueste, Xciperia sude a la norde, e la costa ueste de Elas a la este.

Tota isolas major en la mar parteni a Elas, nomida la Isolas Ionio. La plu grande de los es Corfu, Cefalonia, Zacintos, Lefcada, e Itaca. Lo ave vias de navetas cual crusi la Mar Ionio entre Italia e Elas. 

La Profonda Calipso es la punto la plu profonda en la Mediteraneo a -5267 metres. La mar es un de la areas la plu sismica ativa en la mundo.
Nonagon

Un **nonagon** es un poligon con nove lados reta e nove angulos. Cada angulo es 140°.

## Perimetre e area

La perimetre de la nonagon con longia de lado reta *a* es:

:P=9a

La area es:

:A = \frac{9}{4}a^2\cot\frac{\pi}{9}

## Galeria

TheGreatestName.jpg|La alto de la teto de la eglesa de bahai
Conway_tiling_dKH.png


## Referes
Etagon

Un **etagon** es un poligon con sete lados reta e sete angulos.

## Perimetre e area

La perimetre de la etagon con longia de lado reta *a* es:

:P=7a

La area es:

:A = \frac{7}{4}a^2\cot\frac{\pi}{7}

## Galeria

Get the point (301733819).jpg|Un cacto
Geometry problem-Sb 13088-IMG 0593-white.jpg|Un tableta (sirca 2000 aec)
Cultur de vasos cardian

La **cultur cardian** es un cultur neolitica marcada par un stilo de decora de vasos cual reseta sua nom de la impresa de la arjila con la conca de la cardio (molusco), un molusco de mar comeable (Cerastoderma edule). Un otra nom per la cultur es la cultur de seramica impresada, car otra ojetos ia es ance usada per decora seramica, como un ungia o peten. La cultur ia estende ultima de la Mar Adriatica a la costa de la Mar Atlantica de Portugal e sude a Magreb.

La plu vea indicas de la cultur, de sirca 6400 a 6200 aec, es en Epiro e Corfu. Vilas apare alora en Albania e Dalmatia a la costa este de la Adriatica, datida a entre 6100 a 5900 aec. La data la plu vea en Italia es de Coppa Nevigata a la costa este de la Adriatica de Italia sude, posible tan temprana como 6000 aec. Ance en la cultur Su Carroppu en Sardinia, esemplos de esta vasos cardial apare sirca la mesma eda. La cultur ia sperde rapida a Iberia sirca 5500 aec, indicante un rapida de sirca un o du sentenios per sperde la 2000 km entre Genoa a la Rio Mondega. Esta sujeste ce la cultur ia estende par barcos, fundinte colonias longo la costa.

La colonistes cardial prima en la Adriatica pote ia veni direta de la Levante. Vasos impresada ia es trovada en Suria norde, Filastin, e Lubnan. Ma la cultur pote ance es veni de Africa norde, e vasos impresada ia ance apare en Egipte.
Cultur Dnepr-Donets

La **cultur Dnepr-Donets** (sirca 5000 a 4000 aec) ia es un cultur mesolitica en la area norde de la Mar Negra e la Mar de Azov entre la Rio Dnepr e la Rio Donets. Lo ia es un cultur xasor-colior cual ia traversa a cultiva temprana. La evidentes economial de la grados la plu temprana ia es cuasi tota de xasa e pexa. Lo ave paraleles con la cultur Samara de la mesma periodo. La cultur ia es susededa par la cultur Iamna.

Entera ia es en escavas, con la mor covreda con ocer. A veses, entera ia es per un individua, ma grupos plu grande ia es plu comun, con enteras fada en segues en la mesma tomba. Esta, e otra marcas, indica paraleles con otra cultures, como la Samara, de la Dnepr basa a la Volga media e basa. La ipotese curgan de Marija Gimbutas ia inclui lo en un rejion cultural mlte plu grande, e ia sujeste ce esta es un parte de la abitua prima de la protoindoeuropeanes cual va es developada plu en la cultur Sredny Stog e Iamna.

La restas fisical recovreda de la tombas ia es descriveda como tipal europoide. Los es descriveda tipal como cromagnones tarde, con cualias plu masosa ca la popla mediteranean.
Valua asoluta

La **valua asoluta** de un numero real es sua valua numeral sin considera sua sinia, tan si lo es positiva (+) como negativa (-). Tal, per dise, 3 es la valua soluta de +3 e -3.
Nonegalia (matematica)

En matematica, un **nonegalia** es un relata cual esiste entre du valuas cuando los es diferente.
* La representa a  b sinifia ce a es plu grande ca b.
En ambos casos, a no es egal a b.

alga nonegalias conoseda es:
* Nonegalia de Azuma
* Nonegalia de Bell
* Nonegalia de Boole
* Nonegalia de Poincaré
Nase de Jesus Cristo

La **nase de Jesus Cristo** es la funda de la festa cristian de Natal e es descriveda en la Evanjelios de Luca e Mateo. La du naras difere, ma acorda ce Jesus ia nase en Bethlehem en Iudea en la rena de la re Herode la Grande, sua madre Maria ia es sposida con un om nomida Josef, ci ia es desendente de la re David e no ia es sua padre biolojial, e ce sua nase ia es causada par interveni divin.

## Vide ance
* Jesus Cristo
* Portafeno de natal
Batiza de Jesus

La **batiza de Jesus** es descriveda en la evanjelios de Mateo, Marco e Luca. La Evanjelio de Joan no descrive direta la batiza.

La batiza es un de la sinco momentos plu importante en la nara de la evanjelio de la vive de Jesus, la otras es la Muta, la Crusi, la Revive e la Asende. Plu ramos cristian vide la batiza de Jesus como un aveni importante e la funda de la rituo cristian de batiza, como on pote vide an Atas 19:1-7:
Tenta de Jesus

La **tenta de Jesus** es un nara biblial detaliada en la Evanjelios de Mateo, Marco e Luca. Seguente esta testos, pos es batizada par Joan la Batiste, Jesus ia juna per 40 dias e notes en la Deserto de Iudea. En esta tempo, Satan ia apare a Jesus e ia atenta tenta el. Pos rejeta cada tenta, Satan ia parti e Jesus ia reveni a Galilea per comensa sua predica.
Egali de grado un

Un **egali de grado un** o **egali linial** es un egali cual envolve un o plu variable al prima potia e no conteni produidas entre la variables, pd, un egali cual envolve sola somas e sutraes de un variable a la prima potia.